ddrg/super_eurlex huggingface dataset:
45.

poudarja, da je treba zapolniti vrzeli v digitalnih znanjih in spretnostih po vsej EU, da bodo lahko vsi posamezniki in podjetja čim bolje izkoristili digitalno preobrazbo; poziva k postopnemu izvajanju akcijskega načrta Komisije za digitalno izobraževanje 2021–2027, da bi spodbudili boljša digitalna znanja in spretnosti, s čimer bi vsem zagotovili možnosti za izobraževanje, usposabljanje in zaposlitev, vštevši podjetništvo; poudarja ključno vlogo držav članic in regionalnih vlad pri podpiranju podeželskih organov pri njihovih prizadevanjih za oblikovanje in zagotavljanje digitalne vključenosti, in sicer z varstvom podatkov državljanov ter opolnomočenjem ljudi in lokalnih podjetij prek dostopa do podatkov; poudarja, da je treba spodbujati digitalna znanja in spretnosti in medijsko pismenost skozi vse življenje in že od zgodnjega otroštva; poziva Komisijo, naj spodbuja podporo izobraževalnim programom in pobudam za digitalno in medijsko pismenost v šolah, poklicnih šolah in na univerzah; glede tega poudarja pomen Evropskega socialnega sklada plus pri financiranju projektov, ki pomagajo delavcem ali brezposelnim pri pridobivanju novih znanj in spretnosti, saj med cilje sklada sodijo tudi pridobivanje novih znanj in spretnosti za izboljšanje njihovega položaja na delovnem mestu (izpopolnjevanje) ali znanj in spretnosti, ki bi jim pomagali najti drugo delo (prekvalificiranje); meni, da je treba vzpostaviti modele hibridnega učenja, s katerimi bi omogočili izpopolnjevanje tudi tistim z osnovnimi digitalnimi znanji in spretnostmi ter tistim, ki nimajo niti osnovnih digitalnih znanj in spretnosti;
14.

pozdravlja dejavni pristop poljske, madžarske, romunske, bolgarske, slovaške in moldavske vlade, ki so ohranile odprte meje in zagotovile sredstva za evakuacijo, zatočišča, nujno pomoč, zdravstveno pomoč in azil za ljudi, ki bežijo pred vojno v Ukrajini in verjetnim preganjanjem, med katerimi so državljani Ukrajine in drugih držav; poziva Svet in Komisijo, naj priskrbita dodatna sredstva za te države, saj so glavne vstopne točke ukrajinskih beguncev v EU; poziva Svet in Komisijo, naj ne prekineta sporazuma z Ukrajino o odpravi vizumov; poziva vse države članice, naj sprejmejo neukrajinske državljane, ki bežijo pred konfliktom, pa tudi oporečnike vesti iz Rusije; želi opomniti vse države članice EU, da so dolžne spoštovati temeljne pravice vseh prosilcev za azil v Uniji, ne glede na državljanstvo, in naj jih ne zavračajo na mejah; obsoja rasizem, ki so ga doživeli študenti iz Afrike in z Bližnjega vzhoda, ko so želeli v Ukrajini vstopiti na avtobuse in vlake do meje ali so jih na meji ustavili in jim preprečili priti na varno;
18.

se boji dodatnih kršitev in omejitev političnih pravic v spletu in zunaj njega med prihodnjimi volitvami in predvolilnim obdobjem; poziva vse kandidate, naj ne uporabljajo dezinformacijskih kampanj in vojsk trolov ter naj se zavežejo poštenim in na dejstvih temelječim kampanjam, s čimer bodo preprečili dodatne delitve v filipinski družbi in politiki; poziva filipinske oblasti, naj tesno sodelujejo s ponudniki družbenih medijev, da bi preprečili manipulacije, pošiljanje neželenih elektronskih sporočil in vse druge poskuse razvrednotenja javne razprave;
D.

ker so se od začetka veljavnosti sistema potrjevanja procesa Kimberley kot svetovne pobude leta 2003 spremenile narava konfliktov in dejanske razmere na terenu; ker ta sistem ne zajema primerov, ko javne ali zasebne varnostne sile, podjetja, storilci kaznivih dejanj ali oborožene skupine uporabljajo razširjeno ali sistematično nasilje za zaščito svojih gospodarskih interesov pri proizvodnji diamantov; ker trenutno ni mogoče zadovoljiti želja potrošnikov glede gotovosti v zvezi s poreklom in etično naravo diamantov; ker to vodi v upadanje povpraševanja po naravnih diamantih in posledično negativno vpliva na zakonito industrijo diamantov in tradicionalne rudarje; ker je treba mehanizme, kot je sistem potrjevanja procesa Kimberley, redno pregledovati in posodabljati, da bodo primerni za odzivanje na pričakovanja potrošnikov in mednarodne obveznosti glede družbene odgovornosti podjetij in trajnostnega razvoja;
12.

poudarja izzive, ki jih prinašajo podnebne spremembe, in pozdravlja zaveze, da se vplivi podnebnih sprememb in okoljski dejavniki še bolj vključijo v humanitarno delovanje, da se s pristopom trojne povezanosti, s katerim bi v pripravljenost na nesreče in preventivne ukrepe zajeli domorodna ljudstva in lokalne skupnosti, okrepi odpornost ranljivih regij in ranljivih skupnosti proti podnebnim spremembam, pri tem pa je treba upoštevati posebne potrebe po pomoči in zaščiti prebivalstva, ki so ga prizadele nesreče in škodljive posledice podnebnih sprememb, zlasti razseljenih oseb in gostiteljskih skupnosti; poleg tega pozdravlja zaveze, da bi humanitarna pomoč EU postala okoljsko trajnostna in da bi spremljali porabo, povezano s podnebjem; poziva Komisijo, naj zagotovi sredstva za prilagajanje podnebnim spremembam in zmanjševanje tveganja nesreč, med drugim prek Instrumenta za sosedstvo ter razvojno in mednarodno sodelovanje – Globalna Evropa, in naj pri zunanjem delovanju EU pospeši izvajanje obveznosti iz Sendaja;
32.

pozdravlja pobudo evropskih centrov poklicne odličnosti, ki so struktura za sektor na evropski ravni; poziva k oblikovanju evropskega prostora za poklicno usposabljanje in izobraževanje kot sestavnega dela evropskega izobraževalnega prostora; Komisijo in države članice poziva, naj si prizadevajo za oblikovanje evropskega statuta za vajeništvo; poudarja, da morajo nekatere države članice obravnavati neprivlačnost in slab ugled poklicnega izobraževanja in usposabljanja ter dualnih sistemov; poudarja tudi, da morajo biti sistemi poklicnega izobraževanja in usposabljanja še bolj usmerjeni v učence in se prilagajati spreminjajočemu se svetu dela; ponovno poudarja pomen priznavanja poklicnega izobraževanja in usposabljanja ter poziva države članice, naj v celoti izvajajo ustrezno priporočilo Sveta in evropski program znanj in spretnosti; in poudarja tudi pomen oblikovanja prožnih in modularnih učnih poti, da bi lahko učenci združevali in izkoriščali različne izkušnje in priložnosti, ki jih imajo pri učenju;
39.

želi spomniti, da so bili z direktivo o vozniških dovoljenjih uvedeni usklajen vzorec vozniškega dovoljenja EU in minimalne zahteve za pridobitev vozniškega dovoljenja; se zaveda, da bo treba direktivo posodabljati in upoštevati tehnološki razvoj na področju vozil in infrastrukture ter avtomatizacije vozil v učnem načrtu usposabljanja, zlasti za poklicne voznike; poziva Komisijo, naj razvije minimalne standarde za usposabljanje voznikov in izobraževanje o varnosti v prometu s postopnim usklajevanjem oblike, vsebine in rezultatov tečajev vožnje po vsej EU ter razmisli o tem, da bi v prihodnji pregled direktive o vozniških dovoljenjih vključili matrico ciljev za izobraževanje voznikov, ki ima tri kategorije: znanje in spretnosti, vidiki, ki povečujejo tveganje, in samoocenjevanje; poleg tega poziva k uvedbi progresivnega sistema izdajanja vozniških dovoljenj, ki bo voznikom začetnikom omogočal, da pridobijo več izkušenj in spretnosti na višji ravni, kot so vidno zaznavanje prometa, samoocenjevanje in zaznavanje nevarnosti, obenem pa omejil nekatere zelo tvegane dejavnosti, kot je vožnja ponoči in vožnja s potniki, in upošteval potrebo ljudi, ki živijo na območjih, kjer so razdalje med kraji velike, dostop do javnega prevoza pa omejen, po mobilnosti; poleg tega poziva Komisijo k nadaljnjemu usklajevanju minimalnih standardov za inštruktorje vožnje, vključno z rednim usposabljanjem, usposabljanjem na področju zaznavanja nevarnosti, strožjimi zahtevami glede minimalne izobrazbe in komunikacijskimi spretnostmi; z zaskrbljenostjo dodaja, da je več držav članic poročalo o primerih nepravilnega izdajanja vozniških dovoljenj, in poziva Komisijo, naj to preveri;
6.

poziva, naj se vsako leto organizirajo in redno ocenjujejo dialogi o človekovih pravicah, ki bodo usmerjeni v rezultate, ter temeljito primerjalno analizira splošen napredek v dvostranskih dialogih, da bi zagotovili, da bodo te izmenjave resnično pozitivno vplivale na človekove pravice in zagovornike človekovih pravic na Kitajskem; poziva, naj se o rezultatih primerjalne analize in morebitnem napredku, stagnaciji ali poslabšanju razpravlja na pregleden način; zahteva, da se človekove pravice redno izpostavljajo na najvišji politični ravni, tako na vrhunskih srečanjih med EU in Kitajsko kot na ravni držav članic; poziva tudi k sočasnemu dialogu o človekovih pravicah, ki bi vključeval diplomate iz EU in držav članic, kitajsko diasporo, svobodne in neodvisne nevladne organizacije, akademike in zakonodajalce, da bi dosegli boljše razumevanje kitajskega sistema in oblikovali boljše strategije za vplivanje na napredek na področju človekovih pravic na Kitajskem; poudarja, da morajo ti dialogi vključevati med drugim naslednja vprašanja: svobodo medijev in svobodo tiska, pravice manjšin, med drugim v Xinjiangu, Notranji Mongoliji in Tibetu, ter prost dostop do teh regij, med drugim tudi za diplomate in novinarje, položaj Hongkonga, svobodo govora, pravice delavcev, pravico do zbiranja, svobodo veroizpovedi ali prepričanja ter stanje pravne države na Kitajskem na splošno; pozdravlja imenovanje novega posebnega odposlanca EU za spodbujanje svobode veroizpovedi ali prepričanja zunaj Unije in poziva, naj bo ta odposlanec dejavno vključen v podporo položaju vseh verskih skupin in subjektov, vključno z muslimani, kristjani in budisti, ki so žrtve preganjanja na celinskem Kitajskem in v Hongkongu; poziva pristojne institucije EU, naj dialoge o človekovih pravicah uporabijo za opozarjanje na posamezne primere; je še vedno zelo zaskrbljen zaradi nadaljnjega pridržanja švedskega državljana in založnika Guija Minhaija; poziva EU in države članice, naj posredujejo na najvišji ravni, da se zagotovi takojšnja in brezpogojna izpustitev vseh političnih zapornikov; izraža zaskrbljenost zaradi sistemskih kršitev človekovih pravic na Kitajskem ter obsoja vse primere samovoljnih aretacij ter omejevanja prostega pretoka informacij in svobode izražanja;
29.

pozdravlja cilj akcijskega načrta za evropsko demokracijo, da bi z informiranim odločanjem izboljšali sodelovanje državljanov v demokratičnih sistemih; poudarja, da je treba zagotoviti sodelovanje mladih in državljansko udeležbo ljudi iz prikrajšanih okoljih v okviru programa Erasmus+ in evropske solidarnosti; pozdravlja napovedane ukrepe iz akcijskega načrta za evropsko demokracijo za okrepitev svobode medijev, svobode izražanja in kakovostnega novinarstva; z veseljem pričakuje predloge Komisije o praktičnih in učinkovitih orodjih za boljše zagotavljanje varnosti novinarjev, ki so prepogosto žrtve groženj in neupravičenega ustrahovanja, kar omejuje pravico državljanov do obveščenosti; z zaskrbljenostjo ugotavlja, da ni posebnih predlogov za zagotavljanje umetniške svobode in zaščito cenzuriranih in preganjanih umetnikov, ter poziva Komisijo, naj v okviru akcijskega načrta za evropsko demokracijo nadalje razvija to področje;
31.

poudarja, da je treba podpreti kmete pri prehodu na bolj trajnostno kmetovanje, in sicer z zagotavljanjem ustreznih svetovalnih in izobraževalnih storitev, spodbud in finančnih programov, da se podpreta njihova konkurenčnost in življenjski standard na podeželskih območjih, s spodbujanjem naložb in organizacije prehranskih verig, okrepitvijo manjših lokalnih predelovalcev in podpiranjem kratkih dobavnih verig;
20.

ugotavlja, da so postopki za izdajo sodnih odredb razmeroma dolgi in običajno začnejo veljati po koncu prenosa; poudarja, da so se nekatere prakse na nacionalni ravni, kot so sodne odredbe v živo in dinamične sodne odredbe, izkazale kot rešitev za učinkovitejši boj proti piratstvu športnih prenosov; poziva Komisijo, naj oceni učinek in primernost, da se v pravo Unije uvedejo postopki izdaje sodne odredbe, s katerimi bi v realnem času omogočili onemogočanje dostopa do nezakonitih spletnih športnih vsebin v živo ali njihovo odstranitev na podlagi modela odredb za blokiranje „v živo“ in „dinamičnih sodnih odredb“;
10.

poziva Komisijo, naj izvede poglobljeno raziskavo trendov v zvezi z delovnimi razmerami napotenih državljanov tretjih držav; poudarja, da bodo glede na rezultate te raziskave morda potrebni ukrepi politike na ravni Unije ali nacionalni ravni; je resno zaskrbljen zaradi trenutnega povečanja državljanov tretjih držav v sektorjih, ki so poznani po prekarnih delovnih pogojih in primerih zlorabe; poudarja, da so državljani tretjih držav pogosto ranljivejši za izkoriščanje in jih je zato treba zaščititi; poudarja, da izkoriščanje vključuje zlorabe, kot so navidezna napotitev, navidezna samozaposlitev, goljufive agencije za podizvajanje in zaposlovanje, navidezne družbe in neprijavljeno delo; poudarja, da lahko delavci, ki so državljani tretjih držav, delajo v EU na podlagi delovnih dovoljenj pod pogojem, da vsi zaščitni ukrepi iz nacionalnega delovnega prava in delovnega prava Unije učinkovito zagotavljajo zaščito in dostojne delovne pogoje, tudi za državljane tretjih držav, in da to ne bo povzročilo izkrivljanj trga dela; poziva Komisijo in države članice, naj pri obravnavi državljanov tretjih držav zagotovijo, da se upoštevajo veljavni zakoni in predpisi o pogojih zaposlovanja, da bi odpravili zlorabe; poziva države članice, naj izvajajo zaščitne določbe Direktive 2009/52/ES ter zagotovijo dostopne in učinkovite pritožbene mehanizme, ki bodo omogočili učinkovito izterjevanje neizplačanih plač in prispevkov za socialno varnost;
12.

ponavlja, da nasilje ni legitimna oblika političnega boja, in vse tako misleče poziva, naj sprejmejo demokracijo z vsem, kar spada zraven, in vsemi zahtevami, kar pomeni, da je najprej treba odložiti orožje ter se za svoje ideje in cilje zavzemati po demokratičnih pravilih in načelih pravne države; v zvezi s tem poziva Narodno osvobodilno vojsko, ki jo EU uvršča med teroristične organizacije, in disidentske skupine FARC-EP, naj končajo nasilje in teroristične napade na prebivalstvo v Kolumbiji ter se nemudoma trdno in odločno zavežejo miru v Kolumbiji;
M.

ker so na medmrežju in v družbenih medijih domnevno krožili videoposnetki, ki dokazujejo zlorabe ujetnikov in slabo ravnanje z njimi s strani pripadnikov oboroženih sil obeh strani; ker nič ne kaže, da bi azerbajdžanske ali armenske oblasti hitro, javno in učinkovito preiskale te dogodke oziroma da bi preiskave, če je do njih sploh prišlo, privedle do kazenskega pregona; ker naj bi domnevno prišlo do zunajsodnih pobojev in prisilnih izginotij vojnih ujetnikov in drugih zaščitenih oseb ter do skrunjenja posmrtnih ostankov;
24.

meni, da je zaradi pomanjkanja razpoložljivih podatkov in študij težko natančno količinsko opredeliti, v kolikšni meri škoda, ki jo povzročajo morski odpadki, vpliva na ribiški sektor in njene negativne gospodarske posledice za ribiče; zato poziva Komisijo in države članice, naj povečajo financiranje raziskav in okrepijo zbiranje podatkov o količini in različnih vrstah odpadkov v evropskih vodah ter o njihovem vplivu na ribištvo, akvakulturo in ekosisteme ter naj predlagajo zanesljive ukrepe za obravnavo in preprečevanje vpliva nanoplastike in mikroplastike na ribolovne vire in zdravje ljudi;
35.

poziva Komisijo, naj razmisli o pripravi posodobljenega zemljevida podatkov o zadevnih malih in srednjih podjetjih, ki bo zagotavljal varstvo občutljivih podatkov in intelektualne lastnine in opredeljeval njihove industrijske in tehnološke zmogljivosti do katerih lahko glavni izvajalci iz drugih držav članic javno dostopajo, da bi opredelili mala in srednja podjetja z ustreznimi zmogljivostmi, ki so potrebna za projekte, in naj predlaga druga učinkovita orodja, ki bi lahko povečala udeležbo malih in srednjih podjetij v postopkih javnega naročanja;
20.

poziva podpredsednika Komisije/visokega predstavnika Unije, delegacijo EU in misije EU v Demokratični republiki Kongo, naj vidneje podprejo vse zagovornike človekovih pravic v Demokratični republiki Kongo, ki so v nevarnosti, tako da kot zaščitni ukrep uporabijo vsa razpoložljiva (politična, diplomatska in finančna) sredstva, da izrečejo priznanje humanitarnemu delu teh oseb in pomembni vlogi, ki jo imajo kot zagovorniki človekovih pravic v boju za stabilnost in mir v tej regiji, ter jim ponudijo začasno zatočišče v državah članicah;
53.

poziva Komisijo in države članice, naj dodatno povečajo naložbe v EU v socialna, javna, energijsko učinkovita, primerna in cenovno dostopna stanovanja ter naj odpravijo brezdomstvo in izključenost s stanovanjskega trga; v zvezi s tem poziva k naložbam prek Evropskega sklada za regionalni razvoj, Sklada za pravični prehod, sklada InvestEU, ESS+, programa Obzorje Evropa in evropskega instrumenta za okrevanje, ter zlasti mehanizma za okrevanje in odpornost, naložbene pobude v odziv na koronavirus (CRII) in naložbene pobude v odziv na koronavirus plus (CRII+); poziva k večjim sinergijam med temi instrumenti; pozdravlja financiranje posojil za socialna in cenovno dostopna stanovanja prek programa InvestEU in v širšem portfelju EIB; poziva Komisijo in države članice, naj socialni napredek, skupaj z zelenim in digitalnim prehodom, kot prednostno naložbo vključijo v mehanizem za okrevanje in odpornost, da bi zaščitili ranljive skupine pred negativnim vplivom sedanje krize, ter naj v načrte za okrevanje in odpornost vključijo načrte za socialni napredek, pri čemer naj opišejo, kako se bodo izvajala načela evropskega stebra socialnih pravic in kam bodo usmerjene socialne naložbe, vključno z naložbami v socialna stanovanja; nujno poziva Komisijo, naj zagotovi, da bosta financiranje EU in financiranje EIB postala dostopnejša za lokalne in regionalne ponudnike socialnih in javnih cenovno dostopnih stanovanj; poziva EIB, naj poskuša povečati ustrezna posojila prek ciljno usmerjene tehnične podpore in tesnejšega sodelovanja s finančnimi posredniki in državami članicami;
15.

vztraja, da morajo EU in drugi mednarodni akterji ohranjati in izboljšati svoj integrirani in usklajeni pristop do Ugande, ki zajema spodbujanje dobrega upravljanja, demokracije in človekovih pravic ter krepitev pravosodnega sistema in pravne države, EU in njene države članice pa poziva, naj te pomisleke izrazijo po javnih in diplomatskih poteh; ponovno poudarja, da je treba v okviru novega mehanizma sankcij EU za kršitve človekovih pravic, tako imenovanega zakona Magnickega, sprejeti sankcije na ravni EU proti posameznikom in organizacijam, odgovornim za kršitve človekovih pravic v Ugandi;
110.

znova poudarja, da morajo države članice, Komisija in ključni deležniki (kot so zdravstveni delavci, regulativni organi in organizacije civilne družbe) redno izmenjevati zglede dobre prakse o vidikih spola v zdravstvu, vključno s smernicami za celovito spolno vzgojo in izobraževanje o odnosih, ozaveščanje o spolnem in reproduktivnem zdravju in pravicah ter upoštevanje vidika spola v odzivih na epidemije; poziva Komisijo, naj sprejme nadaljnje ukrepe in podporo za zagotavljanje spolnega in reproduktivnega zdravja in pravic med izvajanjem sedanje strategije za enakost spolov ter naj spolno in reproduktivno zdravje in pravice vključi v svojo naslednjo zdravstveno strategijo EU; poziva Komisijo, naj podpre države članice pri krepitvi njihovih zdravstvenih sistemov in zagotavljanju visokokakovostnega in univerzalnega dostopa do vseh zdravstvenih storitev ter naj zmanjša razlike v dostopu do zdravstvenih storitev, vključno s storitvami spolnega in reproduktivnega zdravja in pravic, med državami članicami in znotraj njih; v zvezi s tem poziva države članice, naj zagotovijo varen in pravočasen dostop brez omejitev do spolnega in reproduktivnega zdravja in pravic ter pripadajočih zdravstvenih storitev;
10.

obžaluje poskus egiptovskih oblasti, da bi zavedle preiskave in ovirale njihov napredek v zvezi z ugrabitvijo, mučenjem in umorom italijanskega raziskovalca Giulia Regenija v letu 2016; obžaluje, da egiptovske oblasti vztrajno zavračajo, da bi italijanskim organom posredovale vse dokumente in informacije, ki so potrebni za hitro, pregledno in nepristransko preiskavo umora Giulia Regenija, kot bi morale storiti v skladu z mednarodnimi obveznostmi države; poziva EU in države članice, naj pozovejo egiptovske oblasti, naj popolnoma sodelujejo z italijanskimi pravosodnimi organi in jim, kot zahteva italijanska zakonodaja, končno posredujejo naslove štirih osumljencev, ki jih je navedlo italijansko tožilstvo v Rimu, da bi jim v Italiji omogočili uradno obtožbo in pravično sojenje; svari egiptovske oblasti, naj ne izvajajo povračilnih ukrepov proti pričam ali organizaciji Egiptovska komisija za pravice in svoboščine ter njenim odvetnikom;
56.

poziva Komisijo in države članice, naj pospešijo izvajanje in razširijo obseg pobud za opredelitev potreb po znanjih in spretnostih ter obravnavo vrzeli na trgu dela v obliki izobraževanja, strategij za strokovno usposabljanje in programov za razvoj znanj in spretnosti, namenjenih MSP, ter obžaluje, da še vedno obstajajo razlike med spoloma v podjetništvu in pri dostopu do financ za mikro-, mala in srednja podjetja, ki jih vodijo ženske; poziva države članice, naj ocenijo ovire, ki ženskam še vedno preprečujejo, da bi postale ustanoviteljice podjetij in menedžerke; poudarja, da bo uporaba podatkov, razčlenjenih po spolu, pripomogla k večji temeljitosti te ocene in izboljšala vsesplošno kakovost postopka odločanja; poziva k pobudam za izobraževanje in izpopolnjevanje za ženske, da bi jim pomagali izboljšati podjetniške spretnosti in dvigniti samozavest; poleg tega meni, da bi bilo treba v javnem sektorju spodbujati orodja e-uprave in digitalne spretnosti, da bi javno upravo naredili bolj prijazno podjetjem in državljanom, ter poziva države članice, naj zagotovijo izmenjavo nacionalnih in regionalnih primerov dobre prakse na tem področju, tudi v zvezi s sodelovanjem med javno upravo in zasebnim sektorjem, da bi povečali gospodarsko konkurenčnost;
14.

poziva, naj se pri pogajanjih o celovitem sporazumu o naložbah s Kitajsko doseže občuten napredek, tako da bi obravnavali nujno potrebno vzajemnost, tudi v zvezi z dostopom do trga javnih naročil in drugimi nerešenimi vprašanji glede enakih konkurenčnih pogojev, kot so prakse kitajskih podjetij v državni lasti, s katerimi se izkrivlja trg, prisilni prenosi tehnologije, zahteve glede skupnega podjetja in nediskriminatorna obravnava; poudarja, da je treba v sporazum vključiti tudi ambiciozno zasnovano poglavje o trgovini in trajnostnem razvoju, da bi zaščitili človekove pravice, med drugim osnovne delovne standarde, ter uveljavili okoljske standarde in boj proti podnebnim spremembam v skladu s Pariškim sporazumom; poudarja, da mora EU do Kitajske vzpostaviti strateški odnos, saj je Kitajska njena konkurentka, partnerica in sistemska tekmica; zato poziva države članice in institucije EU, naj v odnosu do nje nastopajo enotno; v zvezi s tem poziva Komisijo, naj ustanovi posebno projektno skupino za Kitajsko po vzoru projektne skupine za odnose z Združenim kraljestvom, da bi zagotovili enotnost in usklajenost sporočil na vseh ravneh in v vseh oblikah ter tako oblikovali skupno in enotno politiko EU do Kitajske; poudarja, da je treba pri trgovinskih in naložbenih odnosih EU v celoti spoštovati človekove pravice; izraža globoko zaskrbljenost zaradi poročil o izkoriščanju Ujgurov v tovarnah na Kitajskem in poudarja, da bi bilo treba izdelke, proizvedene v prevzgojnih taboriščih, na trgih EU prepovedati; poziva Komisijo, naj začne predhodno študijo in oceno učinka, da bi čim prej uradno začela pogajanja s Tajvanom;